
Síkalakváltozási feszültségi állapotot megtestesítő nyomóvizsgálatok kísérleti elemzése

Kulcsszavak: Kéttengelyű feszültségi állapot; Folyásgörbe felvétel; Vékony lemezek; Halmazzömítő vizsgálat; Nyomóvizsgálat
A dolgozat középpontjában a síkalakváltozási nyomóvizsgálatok (Plane Strain Compression Tests) állnak, melyek célja a nagy alakváltozásokra érvényes folyásgörbék meghatározása, valamint az anyag síkalakváltozási feszültségi állapotban mutatott viselkedésének elemzése. A kutatás során DC04 típusú hidegen hengerelt acéllemezeken végeztem kísérleteket, amelyek során a geometriai viszonyok és a súrlódási tényezők hatásait vizsgáltam.
A kutatás újítása, hogy vékony lemezek egymásra halmozásával vizsgáltam a módszer alkalmazhatóságát. Ez lehetőséget adott vastagabb lemezek szimulálására, amely eredményeket a különböző mérési körülmények precíz kialakítása és súrlódáscsökkentő kenőanyagok alkalmazása tett megbízhatóvá. Az így kapott adatok kiértékelése során geometriai és gépmerevségi hibák korrekcióját is elvégeztem, amely hozzájárult a pontos folyásgörbék kiszerkesztéséhez.
Eredményeim hozzájárulnak a síkalakváltozási vizsgálatok módszertanának finomításához, valamint az ipari gyakorlatban széleskörűen alkalmazott fémes anyagok mechanikai tulajdonságainak mélyebb megértéséhez. A kutatás külön hangsúlyt fektetett az alakváltozás stabilitására és az alakítási folyamatok modellezésére, amely alapvető jelentőségű a modern képlékenyalakítási technológiák területén.



